કેસ જીતવા માટે વકીલ નીતિન લાકડાવાલાએ પોતાને છૂટો દોર આપવા જણાવ્યું. ઉદયે કોઈ પણ ભોગે કેસ જીતવાનો જવાબ આપતાં મહેન્દ્રભાઈ ચમક્યા. દીકરીના ચારિત્ર્ય પર ડાઘ ન લાગે તે જોવા તેમણે આજીજી કરી. બીજી તરફ કૌશલ અને કશિશે કૉફી હાઉસના ઓપનિંગ માટે પાંચ જુલાઈની તારીખ નક્કી કરી. પચીસ જૂને મુદતના દિવસે કશિશ કોર્ટ પહોંચી. ત્યાં રાહુલે કેવી રીતે કેસ તે જ દિવસે પૂરો કરી દેવો તે વિગતવાર સમજાવ્યું, પરંતુ પિતાને ‘ઇમોશનલી બ્લેકમેઇલ’ કરવાની રાહુલની સલાહ કશિશને ન ગમી. પિતાને પોતાનો ગુનો કબૂલ કરવાનું તે ક્યારેય નહીં કહે તેવું રાહુલને સ્પષ્ટ જણાવી દીધું. કશિશે પિતા મહેન્દ્રભાઈને પણ ગુનો કબૂલ ન કરવા જણાવ્યું. આમ કરવાથી તેમને સજા થશે અને પોતે એવું ઇચ્છતી નથી તેવી લાગણીસભર વાત કહી. દીકરી તેમની ફિકર કરે છે તે જાણી મહેન્દ્રભાઈની આંખો ભીની થઈ. આ જોઈ ઉદયને ગેરસમજ થઈ અને તે કશિશ પર ગુસ્સે થયો. ઉદય અને વકીલને આમાં કશિશની ચાલ દેખાઈ. ઉદયે વકીલને કોઈ પણ ભોગે કેસ જીતવાની છૂટ આપી. કોર્ટમાં મહેન્દ્રભાઈની પ્લી રેકોર્ડ કરતાં પહેલાં તેમની પર લાગેલા પાંચ જુદા-જુદા આરોપ કહી સંભળાવાયા. આરોપો સ્વીકારી લઈ પાપનું પ્રાયશ્ચિત કરવું કે કેમ? મહેન્દ્રભાઈ વિચારતા રહ્યા.